Diari Oficial de la Generalitat Valenciana


Sumari del DOGV 7946, del 29-12-2016 (2016/10371)

RESOLUCIÓ de 21 de desembre de 2016, de la Conselleria d'Habitatge, Obres Públiques i Vertebració del Territori, per la qual es convoca la I Edició dels Premis Habitatge, Mobilitat i Urbanisme amb Perspectiva de Gènere.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7946

Data del DOGV
:   29-12-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/10601


Data del document
:   21-12-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * distinció honorífica

RESOLUCIÓ de 21 de desembre de 2016, de la Conselleria d'Habitatge, Obres Públiques i Vertebració del Territori, per la qual es convoca la I Edició dels Premis Habitatge, Mobilitat i Urbanisme amb Perspectiva de Gènere. [2016/10622]  
És voluntat del Govern Valencià transversalitzar les polítiques per a la igualtat efectiva de dones i homes. La perspectiva de gènere proporciona una via d'aproximació a l'hora d'abordar d'una manera més integradora el disseny de les polítiques públiques en matèria d'habitatge, mobilitat i urbanisme. Així, la perspectiva de gènere proporciona noves eines d'interpretació de la realitat, incloent-hi l'espai public i, per tant, noves estratègies d'intervenció. El context polític i de transformació actual, que demana més participació ciutadana en la presa de decisions, obri una gran oportunitat per a reformular la nostra relació amb la ciutat, tant als edificis com als espais urbans, així com les noves necessitats de mobilitat i sostenibilitat. La complexitat i diversitat de les noves realitats urbanes requereix tindre en compte l'ús diferent que de l'espai públic i privat fan els homes i les dones. Per això, és necessari aportar coneixement i instruments, presentar experiències innovadores que ajuden a formular estratègies de dissenys per a regenerar els nostres espais i donar-los un caire més amable, acollidor i amb més qualitat de vida.  
  
  
L'article 31 de la Llei orgànica 3/2007, de 22 de març, per a la igualtat efectiva de dones i homes, arreplega tant l'accés a l'habitatge en igualtat de condicions, com el deure per part de les administracions públiques de tindre en compte la perspectiva de gènere per al disseny de la ciutat, de les polítiques urbanes i del planejament urbanístic. Aquests són, per tant, els objectius que acompanyaran l'acció d'aquest departament.  
Igualment, Llei 9/2003, de la Generalitat, per a la igualtat efectiva entre dones i homes, explicita que els poders públics valencians adoptaran les mesures apropiades per a modificar els patrons socioculturals de conducta assignats d'acord amb el gènere, amb la finalitat d'eliminar els prejuís, els usos i els costums de qualsevol índole basats en la idea d'inferioritat o en funcions estereotipades de dones i homes contràries al principi d'igualtat.  
A aquest efecte, i per a motivar i reconéixer les accions o mesures encaminades a aconseguir-ho, la Conselleria d'Habitatge, Obres Públiques i Vertebració del Territori convoca la I Edició dels Premis Habitatge, Mobilitat i Urbanisme amb Perspectiva de Gènere.  
Per això, i en virtut de les facultats que em confereixen l'article 28 de la Llei 5/1983, de 30 de desembre, del Consell, i l'article 10 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, resolc:  
  
Primer. Objecte  
L'objecte d'aquesta resolució és convocar per a l'àmbit territorial de la Comunitat Valenciana la la I Edició dels Premis Habitatge, Mobilitat i Urbanisme amb Perspectiva de Gènere.  
  
Segon. Requisits dels aspirants  
Es convoquen els ajuntaments, les organitzacions, les institucions, les universitats, les associacions i els col·lectius que hagen desenvolupat accions a favor d'integrar la perspectiva de gènere en els entorns habitats, en els espais públics urbans i rurals, i en la mobilitat. Així com els professionals dels mitjans de comunicació que hagen difós aquelles actuacions objecte dels premis.  
  
Tercer. Període elegible  
Accions executades entre l'1 de març de 2015 i la data de tancament de presentació de candidatures a aquests premis. En pròximes convocatòries, l'edició i el termini dels premis serà anual.  
  
Quart. Accions objecte del guardó  
Als ajuntaments, a les institucions, a les organitzacions, a les ONG, a les associacions, als col·lectius, se'ls premiaran les mesures encaminades a promoure la perspectiva de gènere en la transformació urbana i en la millora física i social dels entorns als barris, pobles i ciutats. Seran vàlids plans de mobilitat amb perspectiva de gènere, senyalística igualitària, equipaments i mobiliari urbà, disseny igualitari de parcs infantils, disseny igualitari de parcs saludables per a persones grans, normatives i procediments administratius que incloguen perspectiva de gènere, concursos d'idees per a regeneració urbana amb perspectiva de gènere, iniciatives tendents a l'equitat de gènere en nomenclàtors de vies públiques, guies o recomanacions per a la implantació de la perspectiva de gènere al model urbà, activitats reivindicatives i d'apoderament de l'espai públic, processos participatius en la presa de decisions en el disseny de les intervencions, etc.  
Serà condició que les iniciatives no hagen sigut objecte de cap premi o reconeixement amb anterioritat a la finalització del termini d'aquesta convocatòria.  
  
Cinqué. Categories  
S'estableixen les categories següents  
1. Premis per a ajuntaments de més de 20.000 habitants  
2. Premis per a ajuntaments de menys de 20.000 habitants  
3. Premis per a institucions, universitats, organitzacions, associacions i col·lectius  
4. Premis per a professionals dels mitjans de comunicació  
  
Sisé. Sol·licituds i termini d'inscripció  
Les sol·licituds o candidatures es dirigiran a la Secretaria Tècnica dels Premis i s'enviaran per correu postal o electrònic a les adreces:  
  
Unitat d'Igualtat de la Conselleria d'Habitatge, Obres Públiques i Vertebració del Territori  
Correu: igualtat\_qstzjm@zdt.vn.  
Conselleria d'Habitatge, Obres Públiques i Vertebració del Territori  
  
Ciutat administrativa 9 d'Octubre, torre 1, carrer de Castán Tobeñas, número 77, 46396 València.  
Les sol·licituds es presentaran en format PDF o paper, en funció de la modalitat d'enviament elegit.  
La data límit de recepció de les candidatures serà el 24 de febrer de 2017.  
  
Seté. Sol·licitud de participació  
Cada acció serà descrita en la sol·licitud de participació que contindrà els camps d'informació següents, en funció de la categoria a la qual s'opte:  
1. Categoria Premis per a Ajuntaments, tant de més de 20.000 com de menys de 20.000.  
a) Dades del municipi  
Nom del municipi  
Nombre d'habitants  
Adreça  
Persona de contacte / Càrrec a l'ajuntament  
Telèfon contacte  
Correu electrònic de contacte  
b) Accions presentades  
Per a cada acció presentada s'aportarà la informació següent:  
Descripció: breu descripció de l'acció.  
Impacte per raó de gènere: atenent els principis generals de la Llei orgànica 3/2007, de 22 de març, per a la igualtat efectiva de dones i homes i, en concret, l'article 31, Polítiques urbanes, d'ordenació territorial i d'habitatge.  
Benefici de millora de l'espai: descripció quantitativa o qualitativa dels efectes positius de l'acció en termes de polítiques urbanes, d'ordenació del territori, d'habitatge i de mobilitat i valoració de l'acceptació per part de la societat de l'acció presentada.  
Difusió mediàtica: explicació de la promoció en els mitjans de comunicació de l'acció en qüestió (notícies de premsa, xarxes socials, falques de ràdio, etc.).  
Reportatge fotogràfic que il·lustre les accions; fotografies que podran ser dobles quan el que pretenguen indicar siga la diferència d'estat entre abans i després.  
Certificat de veracitat: declaració signada en què s'indique que tot el que arreplega la fitxa és cert i que es correspon amb la tasca realitzada en el període elegible dels premis.  
2. Categoria Premis per a Institucions, Organitzacions, Associacions i Col·lectius  
a) Dades de l'organització/institució/empresa  
Nom de l'entitat  
Tipus d'entitat: organització, institució o empresa.  
Adreça  
Persona de contacte/càrrec  
Telèfon de contacte  
Correu electrònic de contacte  
b) Accions presentades  
Per a cada acció presentada s'aportarà la informació següent:  
Descripció: breu descripció de l'acció.  
Impacte per raó de gènere: atenent els principis generals de la Llei orgànica 3/2007, de 22 de març, per a la igualtat efectiva de dones i homes i, en concret, l'article 31, Polítiques urbanes, d'ordenació territorial i d'habitatge.  
Benefici de millora de l'espai: descripció quantitativa o qualitativa dels efectes positius de l'acció en termes de polítiques urbanes, d'ordenació del territori, d'habitatge i de mobilitat i valoració de l'acceptació per part de la societat de l'acció presentada.  
Reportatge fotogràfic que il·lustre les accions; fotografies que podran ser dobles quan el que pretenguen indicar siga la diferència d'estat entre abans i després.  
Certificat de veracitat: declaració signada en què s'indique que tot el que arreplega la fitxa és cert i que es correspon amb la tasca realitzada en el període elegible dels premis.  
3. Categoria Premis per a Professionals dels Mitjans de Comunicació  
a) Dades de la candidatura  
Nom  
Indicar si és professional o equip de professionals  
Nom del mitjà de comunicació  
Persona de contacte/càrrec  
Telèfon de contacte  
Correu electrònic de contacte  
b) Treball presentat  
Descripció del treball o acció desenvolupada  
Si es tracta d'un treball publicat, aportar-ne la còpia. Si és molt extens s'haurà de presentar la còpia en format digital.  
  
Huité. Presentació de candidatures al jurat  
Durant el mes de febrer i abans de la celebració del 8 de març, la Secretaria Tècnica dels Premis avaluarà les candidatures presentades.  
  
Una vegada avaluades totes les candidatures, la Secretaria Tècnica presentarà un dossier a cadascun dels membres del jurat que contindrà:  
1. L'avaluació preliminar de totes les candidatures presentades.  
2. Totes les sol·licituds rebudes.  
Aquest dossier serà la documentació de treball a partir de la qual el jurat procedirà a l'elecció dels guanyadors en cadascuna de les categories i subcategories.  
  
Nové. El jurat  
Estarà presidit per la consellera d'Habitatge, Obres Publiques i Vertebració del Territori.  
La Secretaria Tècnica dels Premis assumirà la secretaria del jurat.  
  
Així mateix integraran el jurat:  
El director general d'Obres Públiques, Transport i Mobilitat,  
La directora general d'Habitatge, Rehabilitació i Regeneració Urbana,  
El director d'Ordenació Territorial, Urbanisme i Paisatge,  
La Direcció General de la Dona,  
La Unitat d'Igualtat de la Conselleria  
I un representant de cadascuna de les institucions següents:  
Federació Valenciana de Municipis i Províncies  
Consell de Col·legis d'Enginyers de Camins, Canals i Ports de la Comunitat Valenciana  
Consell de Col·legis d'Arquitectes de la Comunitat Valenciana  
Consell de Col·legis d'Aparelladors i Arquitectes Tècnics de la Comunitat Valenciana  
I un professional expert / una professional experta.  
El jurat es reunirà amb anterioritat a la setmana del Dia Internacional de la Dona per a elegir les candidatures guanyadores de cadascuna de les categories. En cas d'empat en les votacions, tindrà vot de qualitat la presidenta.  
En la composició del jurat es respectarà el principi d'igualtat de dones i homes, en els termes establits en la Llei Orgànica 3/2007, per a la igualtat de dones i homes.  
  
Deu. Convocatòria dels finalistes  
Les candidatures seleccionades com a guanyadores pel jurat rebran, abans de la celebració de la setmana del Dia Internacional de la Dona, la comunicació i la invitació per a assistir a la cerimònia de lliurament dels Premis Habitatge, Mobilitat i Urbanisme amb Perspectiva de Gènere.  
  
La resta de candidatures presentades rebran un comunicat d'agraïment i també la invitació per a assistir a la cerimònia de lliurament dels premis  
  
Onze. Comunicació de guanyadors i premis  
El lliurament dels premis de la I Edició dels Premis Habitatge, Mobilitat i Urbanisme amb Perspectiva de Gènere es realitzarà a València, en un acte organitzat per la Conselleria d'Habitatge, Obres Públiques i Vertebració del Territori, que tindrà lloc durant la setmana de celebració del Dia Internacional de la Dona.  
Es concediran els premis següents:  
1. Premi que reconeixerà el municipi de més de 20.000 habitants que haja destacat sobre els aspectes d'aquesta convocatòria.  
2. Premi que reconeixerà el municipi de menys de 20.000 habitants que haja destacat sobre els aspectes d'aquesta convocatòria.  
3. Premi que reconeixerà la institució, les universitats, l'organització, l'associació o el col·lectiu que hagen destacat sobre els aspectes d'aquesta convocatòria.  
4. En el cas dels professionals de mitjans de comunicació es concedirà al treball que haja destacat sobre els restants  
Les candidatures premiades en cada categoria rebran un diploma oficial acreditatiu del premi, així com el dret a utilitzar indefinidament el logotip dels premis que mostre la categoria i el premi que han rebut, així com l'any en què ho han fet.  
La Conselleria es reserva el dret d'atorgar premis compartits dins de cada categoria, així com de deixar vacant una d'aquestes en el cas que el jurat estime que cap de les candidatures és mereixedora del premi en qüestió.  
  
Dotze. Drets i obligacions  
1. Els participants s'obliguen a cedir a la Generalitat els drets d'explotació corresponents a l'eventual edició dels materials lliurats en les sol·licituds. De la mateixa manera, la Generalitat podrà utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualsevol de les imatges o elements que formen aquesta edició.  
2. Així mateix, els participants s'obliguen a assumir les responsabilitats que pogueren resultar de la utilització dels textos, imatges i altres elements creatius aportats per aquests en la realització del treball i la propietat dels quals siga de terceres persones o entitats alienes a la present convocatòria.  
  
Tretze. Acceptació de bases  
La presentació de la sol·licitud implica l'acceptació de les bases de la present convocatòria.  
  
València, 21 de desembre de 2016. La consellera d'Habitatge, Obres Públiques i Vertebració del Territori: María José Salvador Rubert.